b"\n_START_ARTICLE_\nShrewsbury\n_START_SECTION_\nHistorie\n_START_PARAGRAPH_\nByen ble grunnlagt p\xc3\xa5 800-tallet, og ble p\xc3\xa5 grunn av ullindustrien en rik og viktig by gjennom senmiddelalderen. Elven var en viktig faktor i dette, fordi den tillot rask transport av varer._NEWLINE_I 1403 ble slaget ved Shrewsbury utkjempet utenfor byen, p\xc3\xa5 et sted som n\xc3\xa5 er kjent som Battlefield (\xc2\xabslagmarken\xc2\xbb)._NEWLINE_Shrewsbury ble i liten grad endret av den industrielle revolusjon, til tross for n\xc3\xa6rheten til den moderne industrien i Coalbrookdale og Ironbridge.\n_START_SECTION_\nSeverdigheter\n_START_PARAGRAPH_\nI byens sentrum er middelalderens gatenett i stor grad bevart, med mange trange gater og smug. Mange av smugene er kjent som shuts, fordi det tidligere ble stengt (shut) p\xc3\xa5 natten._NEWLINE_Flere puber har v\xc3\xa6rt i drift gjennom \xc3\xa5rhundrer, blant annet Golden Cross fra 1428 som er byens eldste pub, Dun Cow of King's Head._NEWLINE_Midt i byen ligger The Quarry, som er en stor park ved elven. Byen er kjent som \xc2\xabblomsterbyen\xc2\xbb, og denne parken er et av stedene hvor man kan se hvorfor den har f\xc3\xa5tt dette kallenavnet. Shrewsbury Flower Show er en av de st\xc3\xb8rste \xc3\xa5rlige blomsterfestivalene i Storbritannia. Den har v\xc3\xa6rt avholdt i midten av august siden siste halvdel av 1800-tallet, og trekker mer enn 100\xc2\xa0000 bes\xc3\xb8kere hvert \xc3\xa5r._NEWLINE_De tre viktigste museene er Rowley's House, Shrewsbury Castle (med Shropshires regimentsmuseum) og Colehams pumpestasjon. Det er ogs\xc3\xa5 en rekke gallerier og antikvitetsbutikker i byen._NEWLINE_Det katolske Shrewsbury bisped\xc3\xb8mme har sete i byen, med katedralen V\xc3\xa5r Frue kristnes hjelp og St. Peter av Alacantara.\n_START_SECTION_\nCadfael\n_START_PARAGRAPH_\nCadfael (uttales /\xcb\x88kad.vail/, eller \xc2\xabCAD-vile\xc2\xbb) er en fiktiv detektiv i en bokserie og tilsvarende filmer av Edith Pargeter (som skrev under psevdonymet \xc2\xabEllis Peters\xc2\xbb) som har forbindelse til Shrewsbury. Cadfael er en benediktinermunk og urtespesialist ved Shrewsbury Abbey i Shrewsbury. Cadfael er waliser hvis fulle navn er Cadfael ap (s\xc3\xb8nn av) Meilyr ap Dafydd og ble f\xc3\xb8dt i mai 1080 i Trefriw, Gwynedd (Nord-Wales). Han er tidligere korsfarer med mye blod p\xc3\xa5 hendene, og ble munk for \xc3\xa5 \xc2\xabrense hendene\xc2\xbb."